Τίμοθι Ντόλαν

O **Τίμοθι Μάικλ Ντόλαν** (αγγλικά: **Timothy Michael Dolan**, 6 Φεβρουαρίου 1950) είναι Ρωμαιοκαθολικός ιεράρχης από τις Ηνωμένες Πολιτείες. Υπηρέτησε ως Αρχιεπίσκοπος της Νέας Υόρκης από το 2009 έως την παραίτησή του το 2025 και είναι καρδινάλιος από το 2012. 

Ο Ντόλαν υπηρέτησε ως πρόεδρος της Διάσκεψης Καθολικών Επισκόπων των Ηνωμένων Πολιτειών (USCCB) από το 2010 έως το 2013. Μετά τη δημιουργία του ως καρδινάλιο από τον Πάπα Βενέδικτο ΙΣΤ΄ το 2012, συμμετείχε στο παπικό κονκλάβιο του 2013 που εξέλεξε τον Πάπα Φραγκίσκο και στο κονκλάβιο του 2025 που εξέλεξε τον Πάπα Λέων ΙΔ΄.

Ο Ντόλαν είχε προηγουμένως υπηρετήσει ως πρύτανης του Ποντιφικού Βορειοαμερικανικού Κολλεγίου στη Ρώμη (1994-2001), ως βοηθός επίσκοπος της Αρχιεπισκοπής του Σαιντ Λούις (2001–2002) και ως Αρχιεπίσκοπος του Μιλγουόκι (2002–2009).

## Βιογραφία

### Πρώτα χρόνια
Ο πρωτότοκος από πέντε παιδιά, ο Τίμοθι Ντόλαν γεννήθηκε στις 6 Φεβρουαρίου 1950 στο Σαιντ Λούις του Μιζούρι, από τους Ρόμπερτ (1925–1977) και Σίρλεϊ (το γένος Ράντκλιφ) Ντόλαν (1928–2022). Ο πατέρας του ήταν μηχανικός αεροσκαφών και εργαζόταν ως επόπτης παραγωγής στη McDonnell Douglas. Ο Ντόλαν έχει δύο αδελφούς —ο ένας, ο Μπομπ Ντόλαν, υπήρξε ραδιοφωνικός παρουσιαστής—  και δύο αδελφές. Η οικογένεια μετακόμισε αργότερα στο Μπάλουιν του Μιζούρι, όπου παρακολουθούσαν τη Θεία Λειτουργία στην ενορία του Αγίου Βρέφους (Holy Infant Parish).

Ο Ντόλαν έδειξε από μικρός έντονο ενδιαφέρον για την ιεροσύνη, λέγοντας αργότερα: «Δεν θυμάμαι ποτέ στιγμή που να μην ήθελα να γίνω ιερέας». Ως παιδί συνήθιζε να «παίζει» πως τελεί τη Θεία Λειτουργία. Το 1964 εισήχθη στο Σεμινάριο του Σαιντ Λουίς (Saint Louis Preparatory Seminary) στο Σριούσμπερι (Shrewsbury) του Μιζούρι. Αργότερα απέκτησε πτυχίο φιλοσοφίας από το Κολέγιο Καρδινάλιου Γκλένον (Cardinal Glennon College) στο Σριούσμπερι. Ο Καρδινάλιος Τζον Κάρμπερι τον έστειλε στη Ρώμη για να διαμείνει στο Ποντιφικό Βορειοαμερικανικό Κολλέγιο και να συνεχίσει τις σπουδές του εκεί. Το 1976 απέκτησε δίπλωμα στην Ιερή Θεολογία από το Ποντιφικό Πανεπιστήμιο του Αγίου Θωμά Ακινάτη (Angelicum).

### Ιεροσύνη
Ο Ντόλαν χειροτονήθηκε ιερέας στην εκκλησία του Αγίου Βρέφους στις 19 Ιουνίου 1976 για την Αρχιεπισκοπή του Σαιντ Λούις, από τον βοηθό επίσκοπο Έντουαρντ Ο’Μίρα. Μετά τη χειροτονία του, διορίστηκε εφημέριος στις ενορίες Κιουρέ ντε Αρς (Curé of Ars) στο Σρίουσμπερι και Immacolata στο Ρίτσμοντ Χάιτς. Το 1979 η αρχιεπισκοπή τον έστειλε στην Ουάσιγκτον για να ξεκινήσει διδακτορικές σπουδές στο Catholic University of America υπό τον πατέρα John Ellis, με αντικείμενο την ιστορία του Καθολικισμού στις Ηνωμένες Πολιτείες. Η διδακτορική του διατριβή επικεντρώθηκε στον επίσκοπο Έντουιν Ο΄Χάρα του Κάνσας Σίτι και δημοσιεύθηκε αργότερα σε βιβλίο.

Με την επιστροφή του στο Μιζούρι το 1983, υπηρέτησε ποιμαντικά σε ενορίες για τέσσερα χρόνια και συνεργάστηκε με τον Αρχιεπίσκοπο Τζον Λ. Μέι για τη μεταρρύθμιση του αρχιεπισκοπικού ιεροδιδασκαλείου. Το 1987 το Βατικανό τον διόρισε γραμματέα της Αποστολικής Νουντσιατούρας στην Ουάσιγκτον, με ρόλο συνδέσμου με τις αμερικανικές επισκοπές.

Το 1992 επέστρεψε στο Σαιντ Λούις, όπου ο Αρχιεπίσκοπος Μέι τον διόρισε υποδιευθυντή του σεμιναρίου Κένρικ-Γκλένον (Kenrick-Glennon). Εκεί υπηρέτησε επίσης ως πνευματικός διευθυντής και δίδαξε καθολική ιστορία, ενώ παράλληλα διετέλεσε επίκουρος καθηγητής θεολογίας στο Πανεπιστήμιο του Σαιντ Λούις.

### Πρύτανης του Ποντιφικού Βορειοαμερικανικού Κολλεγίου
Ο Ντόλαν επέστρεψε στη Ρώμη το 1994 αφού η Διάσκεψη Καθολικών Επισκόπων των ΗΠΑ (USCCB) τον όρισε πρύτανη του Ποντιφικού Βορειοαμερικανικού Κολλεγίου. Κατά τη διάρκεια της θητείας του στη Ρώμη, δημοσίευσε το βιβλίο *Priests for the Third Millennium* (Ιερείς για την Τρίτη Χιλιετία) και δίδαξε στο Ποντιφικό Γρηγοριανό Πανεπιστήμιο και στο Πανεπιστήμιο του Αγίου Θωμά Ακινάτη. Το 1994 του απονεμήθηκε ο τίτλος του μονσινιόρου από τον Πάπα Ιωάννη Παύλο Β΄.

### Βοηθός επίσκοπος του Σαιντ Λούις
Στις 19 Ιουνίου 2001, ο Πάπας Ιωάννης Παύλος Β΄ όρισε τον Ντόλαν βοηθό επίσκοπο της Αρχιεπισκοπής του Σαιντ Λούις και τιτουλάριο επίσκοπο του Νατσέσιουμ. Έλαβε την επισκοπική του χειροτονία στις 15 Αυγούστου 2001 από τον Αρχιεπίσκοπο Τζάστιν Ριγκάλι, με συλλειτουργούς τους επισκόπους Τζόζεφ Νάουμαν και Μάικλ Σέρινταν. Ο Ντόλαν επέλεξε ως επισκοπικό του μότο το λατινικό *Ad quem ibimus*, που σημαίνει «Κύριε, πρὸς τίνα ἀπελευσόμεθα;» (Κύριε, σε ποιον να απευθυνθούμε; Κατά Ιωάννην 6:68).

### Αρχιεπίσκοπος του Μιλγουόκι
Στις 25 Ιουνίου 2002, ο Πάπας Ιωάννης Παύλος Β΄ διόρισε τον Ντόλαν αρχιεπίσκοπο του Μιλγουόκι, κάνοντας τον τον 10 αρχιεπίσκοπο της αρχιεπισκοπής. Εγκαταστάθηκε στον Καθεδρικό Ναό του Αγίου Ιωάννη του Ευαγγελιστή στις 28 Αυγούστου 2002. Ο Ντόλαν δήλωσε ότι η υπόθεση σεξουαλικής κακοποίησης παιδιών στο Μιλγουόκι, που ξέσπασε κατά τη διάρκεια της θητείας του, αποτέλεσε μεγάλη πρόκληση και τον στοίχειωσε. Σύμφωνα με ρεπορτάζ του ραδιοφωνικού σταθμού WTAQ, «τουλάχιστον 8.000 παιδιά κακοποιήθηκαν σεξουαλικά από περισσότερους από 100 ιερείς και άλλους δράστες στην Καθολική Επισκοπή του Μιλγουόκι».

Ο Ντόλαν έδειξε ιδιαίτερο ενδιαφέρον για τους ιερείς και τις κλήσεις, και οι εγγραφές στα ιεροσπουδαστήρια αυξήθηκαν κατά τη διάρκεια της θητείας του ως αρχιεπίσκοπος. Σε υπαίθρια λειτουργία τον Σεπτέμβριο του 2002, φόρεσε πρόσκαιρα ένα καπέλο τύπου «cheesehead» κατά τη διάρκεια του κηρύγματός του, ως φόρο τιμής στην ομάδα ποδοσφαίρου Γκριν Μπέι Πάκερς. Όσο βρισκόταν στο Μιλγουόκι, έγραψε τα έργα Called to be Holy (*Κλήση στην Αγιότητα,* 2005) και To Whom Shall We Go? Lessons from the Apostle Peter (Προ*ς τίνα ἀπελευσόμεθα; Μαθήματα από τον Απόστολο Πέτρο,* 2008) και παρουσίαζε τηλεοπτική εκπομπή μαζί με τον αδελφό του με τίτλο Living Our Faith (*Ζώντας την Πίστη μας)*.

#### Αποστολικός Τοποτηρητής του Γκριν Μπέι
Στις 28 Σεπτεμβρίου 2007, ο Πάπας Βενέδικτος ΙΣΤ΄ όρισε τον Ντόλαν αποστολικό τοποτηρητή της Επισκοπής του Γκριν Μπέι. Συνεχίζοντας να υπηρετεί ως αρχιεπίσκοπος του Μιλγουόκι, η θητεία του ως διαχειριστής τερματίστηκε στις 9 Ιουλίου 2008, όταν ο Βενέδικτος διόρισε τον επίσκοπο Ντέιβιντ Ρίκεν ως νέο επίσκοπο του Γκριν Μπέι.

### Αρχιεπίσκοπος της Νέας Υόρκης

#### Διορισμός ως αρχιεπίσκοπος και ενθρόνιση

Στις 23 Φεβρουαρίου 2009, ο Τίμοθι Ντόλαν διορίστηκε δέκατος αρχιεπίσκοπος της Νέας Υόρκης από τον Πάπα Βενέδικτο ΙΣΤ΄. Διαδέχθηκε τον καρδινάλιο Έντουαρντ Έγκαν, ο οποίος είχε φτάσει στο υποχρεωτικό όριο ηλικίας των 75 ετών για τους ιεράρχες το 2007. Σύμφωνα με τον Ντόλαν, ο αποστολικός νουντσιος Πιέτρο Σάμπι τον ενημέρωσε τηλεφωνικώς για τον διορισμό του περίπου δέκα ημέρες πριν από την επίσημη ανακοίνωση. Ο ίδιος σημείωσε πως, ενώ στους προηγούμενους διορισμούς του ως αρχιεπίσκοπος του Μιλγουόκι και ως βοηθός επίσκοπος του Σαιντ Λουίς του είχε ειπωθεί ότι «ο Πάπας θα ήθελε να αναλάβεις», αυτή τη φορά του ειπώθηκε απλώς ότι «ο Πάπας σε διόρισε», κάτι που δεν του άφηνε περιθώριο άρνησης. 

Πριν από τον διορισμό του, το όνομα του Ντόλαν είχε αναφερθεί πολλές φορές ως πιθανό για τη διαδοχή του Έγκαν, όμως ο ίδιος είχε υποβαθμίσει τις φήμες λέγοντας: «Κάθε φορά που ανοίγει μια μεγάλη έδρα, για κάποιο λόγο εμφανίζεται το όνομά μου. Είμαι κολακευμένος». Ο δημοσιογράφος Τζον Λ. Άλεν Τζούνιορ του *National Catholic Reporter* σχολίασε ότι η επιλογή του Ντόλαν εντάσσεται στο μοτίβο του Πάπα Βενέδικτου να επιλέγει ιεράρχες «συντηρητικούς στη θεολογία και την πολιτική, αλλά ταυτόχρονα ποιμαντικούς και διαλλακτικούς».

Σε συνέντευξή του στο *[[Associated Press]]* πριν από την ενθρόνιση, ο Ντόλαν υποσχέθηκε να αντικρούσει τον ισχυρισμό ότι η Καθολική Εκκλησία είναι «παρωχημένη» λόγω της αντίθεσής της στον γάμο ομοφύλων και στις αμβλώσεις. Δήλωσε επίσης ότι ήθελε να αποκαταστήσει την εμπιστοσύνη των καθολικών που είχαν απογοητευθεί μετά τα σκάνδαλα σεξουαλικής κακοποίησης, τα οποία χαρακτήρισε «πηγή διαρκούς ντροπής».

Η ενθρόνισή του πραγματοποιήθηκε στις 15 Απριλίου 2009 στον Καθεδρικό Ναό του Αγίου Πατρικίου. Ο Ντόλαν φόρεσε τον αρχιερατικό σταυρό που είχε χρησιμοποιήσει ο αρχιεπίσκοπος του 19ου αιώνα Τζον Χιουζ. Στην τελετή παρευρέθηκαν έντεκα καρδινάλιοι και πολλοί εκλεγμένοι αξιωματούχοι της Νέας Υόρκης. Στις 29 Ιουνίου 2009, έλαβε το πάλλιον—ένα ένδυμα που φορούν οι μητροπολίτες αρχιεπίσκοποι— από τον Πάπα Βενέδικτο στη Βασιλική του Αγίου Πέτρου στη Ρώμη.

Ο Ντόλαν είναι Μεγάλος Προϊστάμενος της Ανατολικής Λεγεώνας των Ηνωμένων Πολιτειών του Ιπποτικού Τάγματος του Πανάγιου Τάφου των Ιεροσολύμων.

#### Αποστολικές επισκέψεις

Ο Ντόλαν υπηρέτησε ως αποστολικός επισκέπτης στα ιρλανδικά ιεροσπουδαστήρια στο πλαίσιο της αποστολικής επίσκεψης στην Ιρλανδία, που ακολούθησε τη δημοσίευση των εκθέσεων *Ryan* και *Murphy* το 2009 σχετικά με την κακοποίηση ανηλίκων. Ο Ντόλαν ήταν μέλος ομάδας που περιλάμβανε τον καρδινάλιο Κόρμακ Μέρφι-Ο’Κόνορ, αρχιεπίσκοπο επί τιμή του Γουεστμίνστερ· τον καρδινάλιο Σον Πάτρικ Ο’Μάλεϊ της Βοστώνης· τον αρχιεπίσκοπο Τορόντο Τόμας Κρίστοφερ Κόλινς· και τον αρχιεπίσκοπο Οττάβας Τέρενς Πρέντεργκαστ. Τα πορίσματά τους υποβλήθηκαν στον Πάπα Βενέδικτο ΙΣΤ΄ το 2012.

Στις 5 Ιανουαρίου 2011, ο Ντόλαν διορίστηκε μέλος του νεοσύστατου Ποντιφικού Συμβουλίου για την Προώθηση της Νέας Ευαγγελίσεως. Το ίδιο έτος, κατόπιν αιτήματος του Βατικανού, ανέλαβε αποστολική επίσκεψη (έρευνα) στο Ποντιφικό Ιρλανδικό Κολλέγιο στη Ρώμη, το οποίο εκπαιδεύει Ιρλανδούς ιεροσπουδαστές και ιερείς. Η αναφορά του Ντόλαν, που εκδόθηκε το 2012, ήταν ιδιαίτερα επικριτική για την κατάσταση του κολλεγίου. Ανέφερε ότι «ένας ανησυχητικά μεγάλος αριθμός ιεροσπουδαστών εξέφρασε αρνητική άποψη για την ατμόσφαιρα του ιδρύματος». Το πόρισμα σημείωνε ότι το προσωπικό ήταν «επικριτικό απέναντι σε κάθε έμφαση στη Ρώμη, στην παράδοση, στο μαγιστέριο, στην ευσέβεια ή στη σαφή ορθοδοξία, ενώ οι φοιτητές ήταν ενθουσιώδεις για αυτά τα στοιχεία». Επιπλέον, κατέγραψε πως «ο αποστολικός επισκέπτης διαπίστωσε, και άκουσε από φοιτητές, μια “αντιεκκλησιαστική προκατάληψη” στη θεολογική εκπαίδευση».

Η αναφορά του Ντόλαν πρότεινε αλλαγές στο προσωπικό του κολλεγίου. Ως αποτέλεσμα, τρία μέλη του προσωπικού επανατοποθετήθηκαν στην Ιρλανδία και ένα τέταρτο παραιτήθηκε. Οι τέσσερις Ιρλανδοί αρχιεπίσκοποι (καρδινάλιος Σον Μπρέιντι, αρχιεπίσκοπος Ντέρμοτ Μάρτιν, αρχιεπίσκοπος Μάικλ Νίρι και αρχιεπίσκοπος Ντέρμοτ Κλίφορντ) απάντησαν επικριτικά, δηλώνοντας ότι «μια βαθιά προκατάληψη φαίνεται πως επηρέασε την επίσκεψη και εξ αρχής οδήγησε στον εχθρικό τόνο και περιεχόμενο της αναφοράς».

#### Άλλες δράσεις

Στις 29 Δεκεμβρίου 2011, ο Ντόλαν διορίστηκε μέλος του Ποντιφικού Συμβουλίου για τις Κοινωνικές Επικοινωνίες, με πενταετή ανανεώσιμη θητεία. Στις 21 Απριλίου 2011, έγινε μέλος της Επιτροπής για τις Ανατολικές Εκκλησίες. Στις 24 Ιανουαρίου 2012, πραγματοποίησε θρησκευτικό προσκύνημα στην Παλαιστίνη και τη Δυτική Όχθη, όπου συνάντησε τον λατινικό Πατριάρχη Ιεροσολύμων, Φουάντ Τουάλ. Στις 30 Νοεμβρίου 2013, ο Πάπας Φραγκίσκος τον όρισε μέλος της Επιτροπής για την Καθολική Εκπαίδευση.

Στις 3 Σεπτεμβρίου 2014, ο Ντόλαν αρνήθηκε τα αιτήματα της Επισκοπής του Πέορια να παραλάβει τα λείψανα του αρχιεπισκόπου Φούλτον Σιν, τα οποία φυλάσσονταν στον Καθεδρικό Ναό του Αγίου Πατρικίου από το 1979. Η επισκοπή μήνυσε την αρχιεπισκοπή, ισχυριζόμενη ότι κατείχε τα δικαιώματα επί των λειψάνων. Στις 17 Νοεμβρίου 2016, η δικαστής Άρλιν Μπλουθ του Ανώτατου Δικαστηρίου της Νέας Υόρκης διέταξε τη μεταφορά τους στο Πέορια. Στις 13 Σεπτεμβρίου 2014, ο Ντόλαν διορίστηκε μέλος της Επιτροπής για την Προώθηση της Πίστης.

Το 2015 πραγματοποίησε προσκύνημα στο Ιερό της Παναγίας του Νοκ στην Ιρλανδία. Στις 13 Μαΐου 2017, τέλεσε επιμνημόσυνη λειτουργία για τον Τζον Κάρι, τον νεότερο μάρτυρα της εμφάνισης του Νοκ, κατά την επανταφή του στο κοιμητήριο του Παλαιού Καθεδρικού Αγίου Πατρικίου στο Μανχάταν. Κατά την ορκωμοσία του προέδρου των Ηνωμένων Πολιτειών Ντόναλντ Τραμπ στις 20 Ιανουαρίου 2017, ο Ντόλαν απήγγειλε την πρώτη ευλογία, διαβάζοντας προσευχή του βασιλιά Σολομώντα από το Σοφία Σολομώντος.

Τον Αύγουστο του 2020, προσέφερε την εναρκτήρια προσευχή στο Εθνικό Συνέδριο του Ρεπουμπλικανικού Κόμματος. Τον Φεβρουάριο του 2023, ανακοίνωσε ότι η αρχιεπισκοπή θα κλείσει δώδεκα σχολεία που δεν είχαν ανακάμψει οικονομικά μετά την πανδημία COVID-19.

Στις 13 Απριλίου 2024, κατά τη διάρκεια επίσκεψής του στην Ιερουσαλήμ, ο Ντόλαν και η συνοδεία του αναγκάστηκαν να καταφύγουν λόγω ιρανικής πυραυλικής επίθεσης στην πόλη —αντίποινα για ισραηλινό πλήγμα στο ιρανικό προξενείο στη Δαμασκό την 1η Απριλίου. Κανένα μέλος της ομάδας του δεν τραυματίστηκε.

Την 1η Οκτωβρίου 2024, ανακοίνωσε ότι η αρχιεπισκοπή μήνυσε την ασφαλιστική εταιρεία *Chubb Group* για την άρνησή της να καταβάλει αποζημιώσεις που σχετίζονταν με τα σκάνδαλα σεξουαλικής κακοποίησης.

### Διάσκεψη Καθολικών Επισκόπων των ΗΠΑ
Στο πλαίσιο της Διάσκεψης Καθολικών Επισκόπων των ΗΠΑ (USCCB), ο Ντόλαν προεδρεύει της Επιτροπής Ιερατικού Βίου και Διακονίας και συμμετέχει στην Υποεπιτροπή για την Εκκλησία στην Αφρική. Τον Νοέμβριο του 2007, έχασε την εκλογή για τη θέση του αντιπροέδρου της Διάσκεψης, καθώς ηττήθηκε από τον επίσκοπο Τζέραλντ Κικάνας με διαφορά 22 ψήφων.

Στις 16 Νοεμβρίου 2010, εξελέγη πρόεδρος της USCCB, ο πρώτος ιεράρχης της Νέας Υόρκης που κατέλαβε αυτή τη θέση. Διαδέχθηκε τον καρδινάλιο Φράνσις Τζορτζ, ο οποίος δεν έθεσε υποψηφιότητα για επανεκλογή. Σε ψηφοφορία 128 υπέρ έναντι 111, ο Ντόλαν επικράτησε του Κικάνας και οκτώ ακόμη υποψηφίων, εξασφαλίζοντας τριετή θητεία. Ανέλαβε καθήκοντα δύο ημέρες αργότερα και υπηρέτησε ως πρόεδρος έως τις 12 Νοεμβρίου 2013.

### Καρδινάλιος
Ο Ντόλαν ανυψώθηκε στον βαθμό του καρδιναλίου από τον Πάπα Βενέδικτο ΙΣΤ΄ στις 18 Φεβρουαρίου 2012. Την προηγούμενη ημέρα του κονσιστόριου, απηύθυνε λόγο προς τον Πάπα και το Κολλέγιο των Καρδιναλίων σχετικά με τη διάδοση της πίστης σε έναν εκκοσμικευμένο κόσμο. Ο Ντόλαν ορίστηκε Καρδινάλιος-Ιερέας του ναού της Παναγίας της Γουαδελούπης στο Μόντε Μάριο στη Ρώμη (Nostra Signora di Guadalupe a Monte Mario). Ήταν ο πρώτος αρχιεπίσκοπος της Νέας Υόρκης μετά το 1946 που δεν έλαβε ως τιμητικό ναό τον Santi Giovanni e Paolo, καθώς ο τίτλος αυτός εξακολουθούσε να κατέχεται από τον προκάτοχό του, καρδινάλιο Έντουαρντ Ίγκαν. Μετά την ανακοίνωση του Βενέδικτου ΙΣΤ΄ ότι θα παραιτηθεί λόγω προβλημάτων υγείας, με ισχύ από τις 28 Φεβρουαρίου 2013, ο Τύπος υπέδειξε τον Ντόλαν ως υποψήφιος πάπας, δηλαδή πιθανό διάδοχο του Πάπα.

Τον Μάιο του 2025, ο Ντόλαν συμμετείχε στο κονκλάβιο που συγκλήθηκε μετά τον θάνατο του Πάπα Φραγκίσκου. Σύμφωνα με πολλές ιταλικές ειδησεογραφικές πηγές, ο Ντόλαν διαδραμάτισε καθοριστικό παρασκηνιακό ρόλο, ενεργώντας ως παράγοντας συναίνεσης ανάμεσα στους Αμερικανούς και Λατινοαμερικανούς καρδιναλίους.

Αρκετές αναφορές υποστηρίζουν ότι ο καρδινάλιος Ντόλαν λειτούργησε ως *kingmaker* («διαμορφωτής της εκλογής») στο κονκλάβιο του 2025, συγκεντρώνοντας σημαντική υποστήριξη υπέρ του Ρόμπερτ Φράνσις Πρέβοστ, ο οποίος τελικά εξελέγη Πάπας με το όνομα Λέων ΙΔ΄.

Αναλυτές σημείωσαν ότι ο Ντόλαν αξιοποίησε την επιρροή του για να απομακρύνει ψήφους από τον επικρατέστερο τότε υποψήφιο, καρδινάλιο Πιέτρο Παρολίν, συσπειρώνοντας τους καρδιναλίους υπέρ του Πρέβοστ κατά τις προσυνεδριακές συζητήσεις.

## Τοποθετήσεις

### Τεχνητή αντισύλληψη
Τον Φεβρουάριο του 2012, ο Ντόλαν άσκησε κριτική στην εντολή της κυβέρνησης Ομπάμα που απαιτούσε από τους εργοδότες οι οποίοι παρείχαν ιατροφαρμακευτική ασφάλιση στους εργαζομένους τους να συμπεριλαμβάνουν τουλάχιστον μία μορφή τεχνητής αντισύλληψης για τις γυναίκες υπαλλήλους τους. Σε τηλεοπτική συνέντευξή του στο CBS, ο Ντόλαν κατηγόρησε την ομοσπονδιακή κυβέρνηση ότι εξανάγκαζε τις καθολικές οργανώσεις να παρέχουν κάλυψη για αντισύλληψη, παρά το γεγονός ότι αυτό αντίκειται στη διδασκαλία της Καθολικής Εκκλησίας.

Τον Μάρτιο του 2012, μετά την τροποποίηση του κανόνα ώστε την κάλυψη για τα αντισυλληπτικά να την παρέχουν οι ασφαλιστικές εταιρείες και όχι οι εργοδότες, ο Ντόλαν δήλωσε ότι «η πρώτη απόφαση ήταν μια τρομερά λανθασμένη κρίση» και πως η αναθεώρηση του Μαρτίου αποτελούσε «ένα πρώτο βήμα».

### Φυλετικά και αστυνομευτικά ζητήματα
Στις 2 Ιουνίου 2020, ο Ντόλαν μίλησε στο podcast του για τις διαδηλώσεις και τις αστυνομικές ενέργειες που ακολούθησαν τις δολοφονίες του Τζορτζ Φλόιντ στη Μινεάπολη και του Άχμαουντ Άρμπερι στη Τζόρτζια, καθώς και τον πυροβολισμό της Μπριόνα Τέιλορ στο Λούισβιλ, το 2020. Στη συνέντευξη αυτή προσπάθησε να απευθυνθεί τόσο στους διαδηλωτές όσο και στους αστυνομικούς. Υποστήριξε ότι οι περισσότεροι αστυνομικοί είναι καλοί άνθρωποι και τους παρομοίασε με ιερείς, ενώ αναγνώρισε ότι οι διαδηλωτές είχαν σημαντικό μήνυμα να μεταφέρουν. Δήλωσε επίσης ότι «οι ζωές των μαύρων έχουν αξία», συνδέοντας τη φράση αυτή με τα «όλες οι ζωές έχουν αξία» και «οι ζωές των αστυνομικών έχουν αξία».

Σε άρθρο γνώμης στη *[[The Wall Street Journal|Wall Street Journal]]* στις 28 Ιουνίου 2020, ο Ντόλαν αντιτάχθηκε στην αφαίρεση αγαλμάτων Αμερικανών ιστορικών μορφών λόγω της συμμετοχής τους στη δουλεία ή στη Συνομοσπονδία κατά τον Αμερικανικό Εμφύλιο Πόλεμο. Ο Ντόλαν έγραψε: «Αν τιμούμε μόνο τέλειους, αγίους ανθρώπους του παρελθόντος, τότε υποθέτω ότι μου απομένει μόνο ο σταυρός. Και μερικοί θα ήθελαν να απαγορευτεί κι αυτός.»

Σε άρθρο του στη *New York Post* την 1η Ιουλίου 2020, ο Ντόλαν κάλεσε να σταματήσει η δαιμονοποίηση της Αστυνομίας της Νέας Υόρκης. Ανέφερε ότι «η πιο σκληρή επίπληξη για τη δολοφονία του Τζορτζ Φλόιντ από έναν αστυνομικό στη Μινεάπολη προέρχεται από [...] τους ίδιους τους αστυνομικούς με τους οποίους μιλάω στους δρόμους της Νέας Υόρκης». Πρόσθεσε επίσης ότι σε πρόσφατη συνάντηση με κοινοτικούς ακτιβιστές, ένας μαύρος ηγέτης του είπε: «Μην μου δίνεις αυτό το παραλήρημα του “να ξεφορτωθούμε τους μπάτσους”! Εσείς στη Madison Avenue ή στην Park Avenue μπορεί να μη χρειάζεστε την αστυνομία. Εμείς εκεί πάνω στο Μπρονξ όμως τη χρειαζόμαστε σίγουρα!».

### Ηθικά ζητήματα
Τον Νοέμβριο του 2009, ο Ντόλαν υπέγραψε τη Διακήρυξη του Μανχάταν (*Manhattan Declaration*), ένα μανιφέστο που κυκλοφόρησε από συντηρητικές χριστιανικές ομάδες στις Ηνωμένες Πολιτείες. Η διακήρυξη καλούσε τους Χριστιανούς να προβούν σε πράξεις πολιτικής ανυπακοής απέναντι σε νόμους που τους υποχρέωναν να συμμετέχουν σε αμβλώσεις ή να αντιμετωπίζουν τις ομόφυλες σχέσεις ως ισότιμες με τον γάμο.

### Ομοφυλόφιλοι
Τον Οκτώβριο του 2017, ο βοηθός επίσκοπος Τζον Ο’Χάρα, ενεργώντας εκ μέρους του Ντόλαν, απαγόρευσε στην ενορία της Αγίας Μαρίας (St. Mary Parish) στην Αρχιεπισκοπή της Νέας Υόρκης να φιλοξενήσει το Διεθνές Φεστιβάλ Τέχνης Ανθρωπίνων Δικαιωμάτων (International Human Rights Art Festival), επειδή το πρόγραμμα του φεστιβάλ περιελάμβανε δύο παραστάσεις με ομοφυλοφιλικό και τρανσφυλικό περιεχόμενο. Μετά από διαμαρτυρία της αρχιεπισκοπής, ο διευθυντής του φεστιβάλ μετέφερε την εκδήλωση σε επισκοπική εκκλησία στο Μπρούκλιν.

Τον Ιούνιο του 2023, η καθολική ΛΟΑΤΚΙ οργάνωση Outreach Catholic πραγματοποίησε συνέδριο στο Πανεπιστήμιο του Φόρνταμ. Ο Πάπας Φραγκίσκος έστειλε τις ευχές του στους συμμετέχοντες, ενώ ο Ντόλαν απέστειλε επιστολή στον ιερέα Τζέιμς Μάρτιν, επικεφαλής της οργάνωσης, γράφοντας:

«Είναι ιερό καθήκον της Εκκλησίας και των λειτουργών Της να προσεγγίζουν όσους βρίσκονται στο περιθώριο και να τους φέρνουν σε στενότερη σχέση με τον Ιησού Χριστό και την Εκκλησία Του. Η ζωτικής σημασίας και σημαντική διακονία σας αποτελεί πολύτιμη και αναγκαία συμβολή σε αυτή την προσπάθεια.»

### Πόλεμος και θανατική ποινή
Το 2009, ο Ντόλαν υπερασπίστηκε τη σιωπή του το 2001 σχετικά με την εμφάνιση του προέδρου των ΗΠΑ Τζορτζ Μπους στο Πανεπιστήμιο της Νοτρ Νταμ. Ορισμένοι καθολικοί είχαν επικρίνει τον Μπους για τη στήριξή του στη θανατική ποινή, ενώ πολλοί αργότερα τον καταδίκασαν για την εισβολή των ΗΠΑ στο Ιράκ το 2003. Ο Ντόλαν δήλωσε:

«Αν ο πρόεδρος Μπους έχει υιοθετήσει θέσεις πάνω σε αυτά τα δύο καυτά ζητήματα που με κάνουν να νιώθω άβολα, δηλαδή τον πόλεμο και τη θανατική ποινή, οφείλω να του δώσω το πλεονέκτημα της αμφιβολίας και να πω ότι αυτά τα δύο ζητήματα επιδέχονται κάποια συζήτηση και δεν είναι εκ φύσεως κακά. Στη καθολική σκέψη αυτό δεν ισχύει για την άμβλωση.»

### Σκάνδαλο σεξουαλικής κακοποίησης
Το 2002, ο αρχιεπίσκοπος του Σεντ Λούις Τζάστιν Ριγκάλι ανέθεσε στον Ντόλαν να ερευνήσει ιερείς που κατηγορούνταν για σεξουαλική κακοποίηση στην αρχιεπισκοπή. Ο Ντόλαν συναντήθηκε με ενορίτες, θύματα και εκπροσώπους των ΜΜΕ σχετικά με τα σκάνδαλα και κάλεσε τα θύματα να καταθέσουν τις καταγγελίες τους. Σχολιάζοντας τις συναντήσεις του με θύματα, είπε: «Είναι αδύνατο να υπερβάλει κανείς τη σοβαρότητα της κατάστασης και τον πόνο που νιώθουν τα θύματα, γιατί τους τελευταίους τέσσερις μήνες ήμουν μαζί τους, έκλαψα μαζί τους και δέχθηκα τον θυμό τους.» Η απομάκρυνση κακοποιών ιερέων από τη δημόσια διακονία εξόργισε ορισμένους ενορίτες, που χαρακτήρισαν την έρευνά του «κυνήγι μαγισσών». Το 2003, σε επιστολή του προς τον καρδινάλιο Γιόζεφ Ράτσινγκερ, ο Ντόλαν ζήτησε από το Βατικανό να επιταχύνει τη διαδικασία καθαίρεσης ιερέων που θεωρούσε «αμετανόητους και σοβαρό κίνδυνο για τα παιδιά». Στην επιστολή σημείωνε: «Καθώς τα θύματα οργανώνονται και γίνονται πιο δημόσια, η πιθανότητα πραγματικού σκανδάλου είναι πολύ υπαρκτή.»

Το 2011, ο Ντόλαν ευχαρίστησε τον Μπιλ Ντόνοχιου, επικεφαλής της συντηρητικής οργάνωσης *Catholic League*, για δελτίο τύπου που δημοσιεύτηκε και στον ιστότοπο της Αρχιεπισκοπής της Νέας Υόρκης, στο οποίο ο Ντόνοχιου χαρακτήριζε το δίκτυο *Survivors Network of those Abused by Priests (Δίκτυο Επίζοντων αυτών που Κακοποιήθηκαν από Ιερείς, SNAP)* «ψεύτικη ομάδα θυμάτων». Το SNAP είχε προηγουμένως επικρίνει τον Ντόλαν.

Τον Μάιο του 2012, οι *[[The New York Times|New York Times]]* αποκάλυψαν ότι η Αρχιεπισκοπή του Μιλγουόκι, υπό την ηγεσία του Ντόλαν, είχε πληρώσει ορισμένους κακοποιούς ιερείς με ποσά έως και 20.000 δολάρια ώστε να παραιτηθούν αμέσως από την ιεροσύνη, αντί να περιμένουν την καθαίρεση από το Βατικανό. Η αρχιεπισκοπή ανέφερε ότι οι ιερείς αυτοί, ήδη απομακρυσμένοι από τη δημόσια διακονία, εξακολουθούσαν να λαμβάνουν πλήρεις μισθούς έως την καθαίρεσή τους και ότι οι πληρωμές αυτές τούς παρακινούσαν να μην προσφύγουν κατά της καθαίρεσης. Ο Ντόλαν είχε προηγουμένως χαρακτηρίσει τις κατηγορίες για «οικονομικούς διακανονισμούς» ως «ψευδείς, γελοίες και άδικες».

Τον Ιούλιο του 2013, έγγραφα που δημοσιοποιήθηκαν κατά τη διάρκεια της διαδικασίας πτώχευσης της Αρχιεπισκοπής του Μιλγουόκι αποκάλυψαν ότι ο Ντόλαν, το 2007, είχε ζητήσει την άδεια του Βατικανού να μεταφέρει 57 εκατομμύρια δολάρια σε εκκλησιαστικό ταμείο, ώστε να προστατευθούν από αγωγές θυμάτων κακοποίησης. Στην επιστολή του έγραφε: «Με τη μεταφορά αυτών των περιουσιακών στοιχείων στο ταμείο, προβλέπω βελτιωμένη προστασία από κάθε νομική αξίωση ή ευθύνη.» Ο Ντόλαν είχε προηγουμένως αρνηθεί ότι προσπάθησε να αποκρύψει περιουσιακά στοιχεία, αποκαλώντας τις κατηγορίες «παλιές και δυσφημισμένες» και «σαχλαμάρες». Το Βατικανό ενέκρινε το αίτημά του πέντε εβδομάδες αργότερα.

Τον Σεπτέμβριο του 2018, μετά τη δημοσιοποίηση της αναφοράς του ενόρκου σώματος της Πενσυλβάνια σχετικά με κακοποιήσεις και τις κατηγορίες κατά του καρδιναλίου Θεόδωρου ΜακΚάρικ, σε συνέντευξη στο CNN ο Ντόλαν ρωτήθηκε αν θεωρεί ότι η ομοφυλοφιλία αποτελεί αιτία της σεξουαλικής κακοποίησης ανηλίκων από κληρικούς. Απάντησε: «Δεν νομίζω ότι είναι η μοναδική ρίζα του προβλήματος. Η ρίζα είναι η έλλειψη αγνότητας, η έλλειψη αρετής. Δεν πρόκειται για δεξιά ή αριστερά, ούτε για ομοφυλόφιλους ή ετεροφυλόφιλους. Πρόκειται για το σωστό και το λάθος.»

Το 2019, η *[[The Washington Post|Washington Post]]* ανέφερε ότι ο Ντόλαν, μαζί με άλλους Αμερικανούς ιεράρχες, είχε λάβει σημαντικά χρηματικά δώρα από τον επίσκοπο Μάικλ Μπράνσφιλντ, τα οποία προέρχονταν από επενδύσεις της Επισκοπής του Wheeling-Charleston. Ο Μπράνσφιλντ είχε παραιτηθεί μετά από κατηγορίες για σεξουαλική κακοποίηση και υπεξαίρεση, και το Βατικανό τον υποχρέωσε να επιστρέψει χρήματα στην επισκοπή. Ο Ντόλαν δεν σχολίασε ποτέ τις κατηγορίες.

### Τρομοκρατία
Τον Απρίλιο του 2009, ο Ντόλαν επισκέφθηκε την τοποθεσία του Παγκόσμιου Κέντρου Εμπορίου, το σημείο των τρομοκρατικών επιθέσεων της 11ης Σεπτεμβρίου 2001 στη Νέα Υόρκη. Εκεί απήγγειλε την ίδια προσευχή που είχε διαβάσει ο Βενέδικτος ΙΣΤ΄ κατά την επίσκεψή του το 2008 και σχολίασε: «Ποτέ δεν θα σταματήσουμε να κλαίμε. Αλλά πρόκειται επίσης για τη 12η Σεπτεμβρίου, για όλη την ανανέωση, την ανοικοδόμηση, την ελπίδα, την αλληλεγγύη και τη συμπόνια που συμβολίζει αυτή η σπουδαία κοινότητα και που συνεχίζει να εκπροσωπεί.»

### Επιστολή σε καρδιναλίους
Τον Ιούλιο του 2020, η προοδευτική εφημερίδα *National Catholic Reporter* ανέφερε ότι ο εκδοτικός οίκος *Ignatius Press* έστειλε σε όλους τους 222 καρδινάλιους αντίγραφα του βιβλίου *The Next Pope: The Office of Peter and a Church in Mission* του συντηρητικού συγγραφέα Τζορτζ Βάιγκελ, συνοδευόμενα από επιστολή του Ντόλαν που έλεγε: «Είμαι ευγνώμων στην Ignatius Press που προσφέρει αυτή τη σημαντική μελέτη για το μέλλον της Εκκλησίας στο Κολλέγιο των Καρδιναλίων.» Ορισμένοι καρδινάλιοι θεώρησαν αυτή την ενέργεια παραβίαση της αποστολικής συντάγματος *Universi Dominici Gregis* (1996), όπου ο Ιωάννης Παύλος Β΄ απαγορεύει σε οποιονδήποτε, ακόμη και σε καρδινάλιο, να κάνει σχέδια για την εκλογή διαδόχου του Πάπα ενόσω αυτός ζει. Ο Ντόλαν είχε προηγουμένος εκφράσει κριτική για την Σύνοδο για την Οικογένεια του 2015 που είχε συγκαλέσει ο Φραγκίσκος. Ο Βάιγκελ απάντησε ότι το βιβλίο «δεν περιέχει ούτε μία πρόταση για μελλοντικό κονκλάβιο, ούτε αναφέρει πιθανούς υποψηφίους ή στρατηγικές· είναι απλώς στοχασμός πάνω στο μέλλον του αξιώματος του Πέτρου σε μια Εκκλησία που βρίσκεται “σε διαρκή αποστολή”, όπως λέει ο Πάπας Φραγκίσκος. Τελεία.».

### Τσάρλι Κερκ
Μετά τη δολοφονία του συντηρητικού ακτιβιστή Τσάρλι Κερκ, ο Ντόλαν τον επαίνεσε ως «σύγχρονο Άγιο Παύλο». Οι *Αδελφές της Φιλανθρωπίας της Νέας Υόρκης* απέρριψαν τη σύγκριση, δηλώνοντας ότι «πολλοί από τους λόγους του Κερκ χαρακτηρίζονταν από ρατσιστική, ομοφοβική, τρανσφοβική και αντιαλλοδαπή ρητορική, από βίαιη υπεράσπιση της οπλοκατοχής και από προώθηση του χριστιανικού εθνικισμού». Η *National Catholic Reporter* επίσης επέκρινε τον Ντόλαν, σημειώνοντας ότι ο Κερκ είχε αποκαλέσει τον Πάπα Φραγκίσκο «αιρετικό μαρξιστή».

## Δημόσια διάλεξη
Το 2004, ο Ντόλαν εκφώνησε τη 18η *Erasmus Lecture* *(Διάλεξη Εράσμους)*, με τίτλο *The Bishops in Council*, που διοργάνωσε το περιοδικό *First Things* και το *Institute on Religion and Public Life* *(Ινστιτούτο για τη Θρησκεία και την Δημόσια Ζωή)*. Στην ομιλία του, ο Ντόλαν αναφέρθηκε στην ιστορία και τον ρόλο της επισκοπικής συλλογικότητας στην Καθολική Εκκλησία, τονίζοντας τη θεολογική και ποιμαντική σημασία της συνεργασίας των επισκόπων για την ενότητα και την αποστολή της Εκκλησίας. Εξέτασε τις ιστορικές ρίζες των εκκλησιαστικών συνόδων και τη συνεχιζόμενη σημασία τους για τη σύγχρονη καθολική ηγεσία.

## Διακρίσεις

* Ιπποτικός Μεγάλος Σταυρός (Knight Grand Cross) του Τάγματος των Αγίων Μαυρίκιου και Λαζάρου, απονομέθηκε στις 11 Δεκεμβρίου του 2011, από τον Βιτόριο Εμανουέλε, πρίγκιπα της Νάπολης.
* Ιπποτικός Μεγάλος Σταυρός (Knight Grand Cross) της Δικαιοσύνης από το Ιερό Στρατιωτικό Κωνσταντινιανό Τάγμα του Αγίου Γεώργιου

## Δημοσιευμένα βιβλία

* Dolan, Fr. Timothy M. (1992).  *Some Seed Fell on Good GroundThe Life of Edwin V. O'Hara*.  Ουάσινγκτον, D.C.:  Catholic University of America Press. 
* Dolan, Fr. Timothy M. (*circa* 1993).  *A Century of Papal Representation in the United States*.  Σάουθ Όραντζ, Νέο Τζέρσεϊ:  Immaculate Conception Seminary School of Theology of Seton Hall University.  .
* Dolan, Monsignor Timothy M. (2000). *Priests For The Third Millennium*.  Χάντινγκτον, Ιντιάνα:  Our Sunday Visitor. ISBN 978-0-87973-319-3 (Μια συλλογή ομιλιών που έδωσε σε σεμιναριανούς και ιερείς στο Ποντιφικό Βορειοαμερικάνικο Κολέγιο, ένα σχολείο στη Ρώμη της Ιταλίας, για ρωμαιοκαθολικούς που παρακολοθούν σεμινάρια (με τον σκοπό να γίνουν ιερείς) και για ιερείς).
* Dolan, Archbishop Timothy M.; Roman Catholic Archdiocese of St. Louis (2001).  *Archdiocese of St. LouisThree Centuries of Catholicism, 1700–2000*. Στρασβούργο, Γαλλία: Editions du Signe.  
* Dolan, Archbishop Timothy M. (2005). *Called to Be Holy*.  Χάντινγκτον, Ιντιάνα:  Our Sunday Visitor. ISBN 978-1-59276-072-5
* Dolan, Archbishop Timothy M. (2007).  *Advent ReflectionsCome, Lord Jesus!* Χάντινγκτον, Ιντιάνα:  Our Sunday Visitor.  ISBN 978-1-59276-393-1
* Dolan, Archbishop Timothy M. (2009).  *Doers of the WordPutting Your Faith into Practice*.  Χάντινγκτον, Ιντιάνα:  Our Sunday Visitor. ISBN 978-1-59276-639-0
* Dolan, Archbishop Timothy M. (2009). *To Whom Shall We Go?Lessons from the Apostle Peter*.  Χάντινγκτον, Ιντιάνα:  Our Sunday Visitor. ISBN 978-1-59276-050-3

## Δείτε επίσης

* Κατάλογος εν ενεργεία καρδιναλίων
* Ρομπέρ Σαρά, άλλος ένας καρδινάλιος που είναι γνωστός για τις συντηρητικές του απόψεις

## Σημειώσεις


## Παραπομπές


## Εξωτερικοί σύνδεσμοι
* 

Κατηγορία:Αμερικανοί καρδινάλιοι